CELEX: 32018D0789
Language: sl
Date: 2018-05-25 00:00:00
Title: Izvedbeni sklep Sveta (EU) 2018/789 z dne 25. maja 2018 o dovoljenju Madžarski, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

31.5.2018   
            
            
               SL
            
            
               Uradni list Evropske unije
            
            
               L 134/10
            
         IZVEDBENI SKLEP SVETA (EU) 2018/789
   z dne 25. maja 2018
   o dovoljenju Madžarski, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               V skladu s členom 193 Direktive 2006/112/ES je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
         
               (2)
            
            
               Madžarska je z dopisom, ki ga je Komisija evidentirala 13. julija 2017, zahtevala dovoljenje, da uvede ukrep, ki odstopa od člena 193 Direktive 2006/112/ES (v nadaljnjem besedilu: poseben ukrep), kar zadeva osebo, ki je dolžna plačati DDV, v primeru nekaterih vrst dobave s strani davčnih zavezancev, ki so v postopku likvidacije ali v katerem koli drugem postopku, s katerim se sodno ugotovi insolventnost.
            
         
               (3)
            
            
               V skladu z drugim pododstavkom člena 395(2) Direktive 2006/112/ES je Komisija z dopisi z dne 15. januarja 2018 drugim državam članicam posredovala zahtevo Madžarske. Z dopisom z dne 16. januarja 2018 je nato uradno obvestila Madžarsko, da ima na voljo vse informacije, potrebne za presojo zahteve.
            
         
               (4)
            
            
               Madžarska trdi, da davčni zavezanci v postopku likvidacije ali insolventnosti davčnim organom pogosto ne plačajo dolgovanega DDV. Hkrati lahko kupec, ki je davčni zavezanec s pravico do odbitka, še vedno odbije nastali DDV, kar ima negativen učinek na proračun in s čimer financira likvidacijo. Madžarska je prav tako evidentirala primere goljufije, ko so podjetja v postopku likvidacije izdajala navidezne račune aktivnim podjetjem in znatno zmanjšala svoje davčne obveznosti brez jamstva, da bo izdajatelj plačal dolgovani DDV.
            
         
               (5)
            
            
               V skladu s točko (g) člena 199(1) Direktive 2006/112/ES lahko države članice določijo, da je oseba, ki je dolžna plačati DDV, davčni zavezanec, za katerega se opravi dobava nepremičnin, ki jih prodaja dolžnik po sodbi v postopku obvezne prodaje drugi osebi (v nadaljnjem besedilu: mehanizem obrnjene davčne obveznosti). Za odpravo izgub javnih prihodkov je Madžarska zahtevala, da se ji dovoli odstopanje od člena 193 Direktive 2006/112/ES, s čimer bo lahko uvedla mehanizea obrnjene davčne obveznosti za druge vrste dobave s strani davčnih zavezancev, ki so v postopku insolventnosti, in sicer za dobavo investicijskega blaga in dobavo drugega blaga ali storitev s tržno vrednostjo nad 100 000 HUF.
            
         
               (6)
            
            
               Na podlagi informacij, ki jih je predložila Madžarska, bo določitev prejemnika, ki je davčni zavezanec, za osebo, ki je dolžna plačati DDV v teh posebnih primerih, poenostavila postopek pobiranja DDV in preprečila davčne utaje in izogibanje davkom. Madžarska meni, da bo posebni ukrep omejil tudi izgube javnih prihodkov in ustvaril dodatne prihodke.
            
         
               (7)
            
            
               Madžarski bi bilo zato treba dovoliti, da uporablja mehanizem obrnjene davčne obveznosti za dobavo investicijskega blaga in dobavo drugega blaga ali storitev s tržno vrednostjo nad 100 000 HUF s strani davčnega zavezanca, ki je v postopku likvidacije ali v katerem koli drugem postopku, s katerim se sodno ugotovi insolventnost.
            
         
               (8)
            
            
               Poseben ukrep bi moral biti časovno omejen.
            
         
               (9)
            
            
               Glede na obseg in novost posebnega ukrepa je pomembno oceniti njegov učinek. Če bi torej Madžarska želela podaljšati poseben ukrep po letu 2021, bi morala Komisiji najpozneje do 31. decembra 2020 predložiti poročilo, ki vsebuje pregled posebnega ukrepa, in zahtevo za podaljšanje.
            
         
               (10)
            
            
               Poseben ukrep bo imel zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplival na lastna sredstva Unije iz naslova DDV –
            
         SPREJEL NASLEDNJI SKLEP:
   Člen 1
   Z odstopanjem od člena 193 Direktive 2006/112/ES se Madžarski dovoli, da za osebo, ki je dolžna plačati DDV, določi davčnega zavezanca, kateremu se opravi katera koli naslednja dobava:
   
               (a)
            
            
               dobava investicijskega blaga s strani davčnega zavezanca, ki je v postopku likvidacije ali v katerem koli drugem postopku, s katerim se sodno ugotovi insolventnost;
            
         
               (b)
            
            
               dobava drugega blaga in storitev s tržno vrednostjo nad 100 000 HUF v času dobave s strani davčnega zavezanca, ki je v postopku likvidacije ali v katerem koli drugem postopku, s katerim se sodno ugotovi insolventnost.
            
         Člen 2
   Ta sklep začne učinkovati na dan uradnega obvestila.
   Ta sklep preneha veljati 31. decembra 2021.
   Člen 3
   Ta sklep je naslovljen na Madžarsko.
   
      V Bruslju, 25. maja 2018
      
         
            Za Svet
         
         
            Predsednik
         
         V. GORANOV
      
   
   
      (1)  UL L 347, 11.12.2006, str. 1.